**Købsaftale - sagsnr. 710-2014-36904**

Matr.nr. 65aa, Hammel By, Hammel

Beliggenhed: Kornmarken 49, 8450 Hammel

**KØBSAFTALE**

Undertegnede

**Favrskov Kommune,**

Skovvej 20,

8382 Hinnerup

sælger herved til medunderskrevne

**XX**

XX

XX

den Favrskov Kommune ifølge tinglyst adkomst tilhørende 905 m² store ubebyggede grund, matr.nr. 65aa, Hammel By, Hammel, beliggende Kornmarken 49, 8450 Hammel.

Grunden er beliggende i byzone.

Grundens offentlige ejendomsværdi er vurderet til kr. 554.100

Overdragelsen sker i øvrigt på følgende vilkår:

**1. Grundens beskaffenhed**

1.1 Grunden sælges således, som den er og forefindes og som køber bekendt og besigtiget med eventuelle hegn, træer og beplantning og lignende og uden ansvar for Favrskov Kommune med hensyn til eventuelle skjulte mangler.

**Jordbundsforhold og jordforurening**

1.2 Favrskov Kommune har intet kendskab til grundens jordbundsforhold, forureningsforhold eller lignende udover hvad der fremgår af nærværende aftale.

Der er foretaget to jordbundsundersøgelser af

* 4AP-GEOTEKNIK A/S 2. oktober 2013 (Foretaget af Favrskov kommune inden jordpåfyld)
* GEOSYD 4. december 2020 (Efter jordpåfyld)

Bilagene er at finde på: [Kornmarken | Flyt til Favrskov](https://flyttilfavrskov.dk/grunde/boliggrunde/hammel/kornmarken)

1.3 Favrskov Kommune påtager sig intet ansvar for grundens jordbundsforhold og jordforurening på grunden, og køber har intet krav på at få dækket eventuelle udgifter som følge heraf til udbedringer, forbedringer eller lignende herunder udgifter til pilotering, fundering, sandpude, ekstra sokkel, bortkørsel af overskydende jordmaterialer, fremskaffelse af ekstra muld m.v., jf. dog punkt 1.5.

Eventuelle udgifter som følge af forsinkelse af byggeri eller driftstab på grund af jordbundsforhold eller jordforurening erstattes ikke af Favrskov Kommune.

1.4 Favrskov Kommune har ved salget ikke taget stilling til købers nærmere anvendelse af grunden.

Favrskov Kommune opfordrer køber til at få foretaget geotekniske undersøgelser af jordbundsforholdene i overensstemmelse med købers påtænkte byggeri. Køber tilrådes til at afklare, om købers påtænkte byggeri kan realiseres på den ønskede grund og om købers planer for grundens anvendelse kan imødekommes.

 Favrskov Kommune opfordrer endvidere køber til at få foretaget relevante undersøgelser af grunden for at sikre sig mod eventuelle forureningsforhold.

Eventuelle udgifter til geotekniske undersøgelser eller forureningsundersøgelser afholdes af køber.

1.5 Køber kan inden 12 måneder efter overtagelsesdagen og før byggeri igangsættes træde tilbage fra aftalen, såfremt køber ved geotekniske undersøgelser eller jordbunds- eller forureningsundersøgelser dokumenterer, at købers påtænkte byggeri på grund af jordbundens beskaffenhed, bæreevne eller lignende, eller på grund af forureningsforhold ikke kan realiseres uden særlige foranstaltninger og uforholdsmæssige ekstra store omkostninger.

Det er en betingelse for købers tilbagetræden

* at køber afholder Favrskov Kommunes omkostninger til selve tilbageskødningen, herunder tinglysningsafgift,
* at køber afholder Favrskov Kommunes omkostninger og andre afledte udgifter i forbindelse med tilbageskødningen, f.eks. udgifter til advokat og landinspektør, og
* at køber overdrager samtlige undersøgelsesresultater, rapporter eller lignende vederlagsfrit til Favrskov Kommune.

Tilbagebetaling af købesummen efter modregning af Favrskov Kommunes krav i henhold til denne aftale eller på andet grundlag sker, når der foreligger endelig tinglyst anmærkningsfri overdragelse af ejendomsretten til Favrskov Kommune.

Købers tilbagetrædelse fra handlen kan alene ske, hvis grunden ikke har været opgravet udover i forbindelse med undersøgelser af grundens jordbundsforhold og forurening.

Favrskov Kommune skal have modtaget meddelelse om købers ønske om tilbagetrædelse samt den angivne dokumentation inden 12 måneder efter overtagelsesdatoen.

**Fortidsminder og arkæologiske forhold**

1.6 Favrskov Kommune har intet kendskab til fortidsminder eller andre arkæologiske forhold på grunden udover hvad der fremgår af nærværende aftale.

1.7 Favrskov Kommune foranstalter, at der gennemføres arkæologiske forundersøgelser af et statsanerkendt museum i forbindelse med byggemodning af området. Udgifterne til de arkæologiske forundersøgelser afholdes af Favrskov Kommune.

Favrskov Kommune påtager sig intet ansvar som følge af eventuelle fortidsminder eller arkæologiske forhold på grunden udover de, der måtte blive konstateret i forbindelse med den arkæologiske forundersøgelse.

Ved efterfølgende konstatering af fortidsminder eller arkæologiske forhold skal museumslovens regler herom følges.

Eventuelle udgifter som følge af forsinkelse af byggeri eller driftstab på grund af efterfølgende konstatering af fortidsminder eller andre arkæologiske fund på grunden erstattes ikke af Favrskov Kommune.

**Myndighedskrav**

1.8 Favrskov Kommune påtager sig intet ansvar for krav fra andre offentlige myndigheder, som måtte have betydning for anvendelsen af grunden, og købers realisering af et påtænkt byggeri. Køber har intet krav på at få dækket tab eller udgifter som følge af forsinkelse af byggeri, driftstab, eller andre lignende tab eller udgifter, som følge af krav fra offentlige myndigheder.

1.9 Indgåelsen af denne købsaftale afskærer ikke Favrskov Kommune fra efterfølgende at stille krav overfor køber, hvis krav stilles på baggrund af den lovgivning, som kommunen som offentlig myndighed skal påse overholdelsen af.

**2. Rettigheder og forpligtelser**

2.1 Køber respekterer de servitutter, som påhviler grunden eller som ifølge landinspektørerklæring er eller vil blive overført til grunden i forbindelse med udstykningens godkendelse, herunder bestemmelserne i den gældende lokalplan (lokalplan nr. X), som køber har modtaget kopi af.

Køber erklærer ved sin underskrift på nærværende købsaftale at have modtaget og gjort sig bekendt med indholdet af lokalplanen, som, for så vidt den pålægger grundejerne forpligtelser, udgør en integreret del af købsaftalen.

2.2 Køber respekterer de servitutter, som ifølge krav fra det offentlige eller koncessionerede selskaber er eller vil blive tinglyst på grunden i forbindelse med byggemodningen og udstykningens gennemførelse, herunder dokumenter om kollektiv varmeforsyning og evt. forbrugerkontrakt.

**Deklaration om byggepligt og tilbagekøbsret, samt forbud mod udstykning og videresalg**

2.3 Køber er bekendt med og respekterer, at følgende servitutbestemmelser er tinglyst eller tinglyses på grunden med Favrskov Byråd som påtaleberettiget:

1. Køber forpligter sig til at påbegynde opførelsen af et byggeri på grunden inden 2 år fra overtagelsesdagen og til at færdiggøre byggeriet inden 3 år fra overtagelsesdagen. Byggeri defineres som en eller flere i forhold til grundens størrelse og beliggenhed sædvanlig bygning eller bygninger. Sædvanlig bygning eller bygninger vurderes i forhold til grundens dimensioner og anvendelse, dvs. beboelse, erhvervsdomicil, fabriksbygning/-bygninger eller dermed sammenlignelige konstruktioner med fundament, vægge, tag og tekniske installationer.

Hvis opførelsen af byggeriet forsinkes på grund af force majeure, defineret som usædvanlige og uforudsigelige forhold, som ingen af parterne har indflydelse på, herunder pligtig standsning af byggeri på grund af arkæologiske fund, forlænges begge frister tilsvarende.

1. Videresalg, herunder enhver form for udstykning, må ikke finde sted uden Favrskov Kommunes samtykke, før der er opført og færdigbygget et byggeri på grunden i overensstemmelse med en af Favrskov Kommune meddelt byggetilladelse.
2. Såfremt køber er et selskab (uanset selskabsform) stiftet med det formål at udvikle og/eller købe og sælge fast ejendom, og hvis væsentligste aktiv er ejendommen, må et ejerskifte (uanset omfang) af selskabets ejerandele ikke finde sted uden Favrskov Kommunes samtykke.

**Tilbagekøbsret**

I misligholdelsestilfælde har Favrskov Kommune ret – men ikke pligt – til at kræve grunden tilbageskødet til Favrskov Kommune mod betaling af grundens markedspris på det tidspunkt, hvor aftalen blev misligholdt, dog maksimalt købesummen, jf. aftalens punkt 4, uden tillæg af renter, skatter og andre omkostninger og uden godtgørelse eller erstatning for eventuelle udgifter afholdt af køber til jordforbedringer, påbegyndt byggeri, beplantning og lignende.

Markedsprisen fastlægges på kommunens foranledning ved indhentelse af én ejendomsmæglers vurdering af grundens værdi på det tidspunkt, hvor aftalen blev misligholdt.

Grunden skal overdrages til Favrskov Kommune uden pantehæftelser af nogen art og uden udgift for Favrskov Kommune. Køber skal således afholde samtlige udgifter i forbindelse med tilbageskødningen, f.eks. tinglysningsafgifter, udgifter til advokat og landinspektør samt de øvrige udgifter, som Favrskov Kommune har som følge af tilbageskødningen.

Køber skal afholde samtlige udgifter til grundens retablering til samme stand som på tidspunktet for Favrskov Kommunes salg af grunden til køber.

Køber skal afholde samtlige udgifter i forbindelse med det oprindelige salg af grunden, herunder men ikke begrænset til tinglysningsafgifter, annonceudgifter, udgifter til advokat og landinspektør, samt de øvrige udgifter, som Favrskov Kommune har haft i forbindelse med det oprindelige salg.

Tilbagebetaling af købesummen efter modregning af Favrskov Kommunes krav i henhold til denne aftale eller på andet grundlag sker, når ejendommen (grund inkl. evt. bygninger) er endeligt og anmærkningsfrit tinglyst med Favrskov Kommune som adkomsthaver.

Såfremt Favrskov Kommune ikke måtte ønske grunden tilbageskødet, har køber ret til at videresælge grunden til anden side, idet kommunen skal godkende såvel køber som salgspris. Salgsprisen kan forventes godkendt, når denne ikke overstiger den oprindelige købesum med et tillæg på 10 % for hvert fulde år, som køberen har ejet grunden.

Såfremt Favrskov Kommune har meddelt samtykke til videresalg af grunden i ubebygget stand, har Favrskov Kommune ret til at kræve grunden tilbageskødet på vilkårene i denne aftale af efterfølgende ejere, såfremt disse efterfølgende ejere måtte ønske at videresælge grunden i ubebygget stand. Favrskov Kommune har dermed ret til at fastsætte markedsprisen efter bestemmelserne i den oprindelige købsaftale, og ret til at godkende salgsprisen i efterfølgende overdragelsesled.

Servitutbestemmelserne kan aflyses mod forevisning af færdigmeldingsattest, hvorefter byggeriet er opført i overensstemmelse med byggetilladelsen.

**3. Overtagelsesdagen**

3.1 Som overtagelsesdag er aftalt X.

 Fra overtagelsesdagen at regne henligger grunden for købers regning og risiko i enhver henseende.

**4. Købesum**

* 1. Købesummen er aftalt til kr. 280.000,-

Moms af købesummen, 25 % kr. 70.000,-

**Købesummen inkl. moms kr. 350.000,-**

Købesummen indeholder følgende udgifter til forsyning:

* Tilslutningsbidrag til kloak- og renseanlæg
* Tilslutningsbidrag til el-forsyning
* Hovedanlægs-, forsynings-, og stikledningsbidrag til vandforsyning
* Investerings- og tilkoblingsbidrag til fjernvarme
* Tilslutningsbidrag til fællesantenneanlæg
	1. I prisfastsættelsen af grunden, er der taget højde for jordbundsforhold. Der er foretaget én vejledende geoteknisk borprøve på grunden af Favrskov kommune og en supplerende jordbundsprøve fra GEOSYD.

Grunden er på baggrund af boreprøverne nedsat, prisen er til fuld og endelig afgørelse. Der kan derfor ikke gives yderligere nedslag for jordbundsforhold.

4.3 Ved købsaftalens underskrivelse betales et kontant acontobeløb svarende til 10 % af købesummen inkl. moms.

Restkøbesummen betales kontant på overtagelsesdagen.

4.4 Fra overtagelsesdagen at regne betaler køber de på grunden pålignede ejendomsskatter og afgifter af enhver art. Beregning heraf foretages af Favrskov Kommune, og saldoen berigtiges kontant.

Sædvanlig refusionsopgørelse opgøres pr. overtagelsesdagen, hvis saldo berigtiges kontant.

**5. Omkostninger**

5.1 Favrskov Kommune sørger for berigtigelse af handlen.

5.2 Omkostninger, forbundet med registrering og tinglysning af købsaftalen, samt eventuelle servitutbestemmelser m.v., deles af parterne med halvdelen til hver.

5.3 Hver part afholder egne omkostninger til sagkyndig bistand

5.4 Udstykningsomkostninger betales af Favrskov Kommune.

5.5 Der har ikke medvirket mægler.

**6. Misligholdelse**

6.1 Dansk rets almindelige regler om misligholdelse finder anvendelse. Såfremt køber eller sælger ikke overholder sine forpligtelser, således som de er fastsat i denne købsaftale, foreligger misligholdelse.

6.2 Såfremt købesummen ikke betales til forfaldstid eller byggepligten og forbuddet mod videresalg ikke overholdes, kan sælger efter eget valg gøre følgende - ikke udtømmende - misligholdelsesbeføjelser gældende evt. i kombination:

 Hæve handlen, kræve købesummen forrentet og kræve erstatning for tab

6.3 I tilfælde af forsinket betaling forrentes købesummen i overensstemmelse med lov om renter ved forsinket betaling m.v.

**7. Byggemodning**

7.1 Favrskov Kommune udfører og bekoster i henhold til projektbeskrivelsen for udstykningen samtlige veje og stier i udstykningsområdet som del af byggemodningen.

7.2 Køber accepterer, at områdets udstykning og endelig byggemodning først færdiggøres, når en passende del af området er bebygget og i øvrigt efter Favrskov Kommunes nærmere bestemmelse, hvilket køber skal tåle.

7.3 Der må ikke foretages ændringer af rabatternes udformning uden Favrskov Kommunes godkendelse. Køber bærer det fulde ansvar, hvis vejstrækninger, beplantninger, gadeinventar rabatter og grønne arealer og lignende beskadiges, enten som følge af opgravninger eller transporter i forbindelse med byggearbejdet. Kommunen retablerer for købers regning. Retablering sker eventuelt først i forbindelse med områdets færdiggørelse. Beløbet til dækning af den skete beskadigelse skal betales, inden byggeriet kan færdigmeldes og inden ibrugtagning.

7.4 Køber respekterer eventuelle drænledninger, der måtte være på grunden. Overgraves et dræn, skal det enten retableres eller tilsluttes grundens regnvandssystem efter nærmere aftale med Favrskov Kommune og uden udgift for Favrskov Kommune.

7.5 Ved grundens overtagelse skal køber senest 1 måned efter overtagelsesdagen påse, at samtlige skelpæle forefindes i overensstemmelse med det udleverede kort. Sker der ikke anmeldelse til Favrskov Kommune inden ovennævnte frist, kan Favrskov Kommune ikke påtage sig udgiften til retablering af eventuelt manglende skelpæle.

Ødelægges eller fjernes skelpælene på et senere tidspunkt, skal skellene retableres for købers egen regning.

I byggeperioden skal skellene respekteres, og det er ikke tilladt at disponere over nabogrundene ved oplag af byggematerialer, kørsel og lignende.

7.6 Ejendommens ubebyggede arealer skal vedligeholdes i overensstemmelse med den gældende lokalplan indtil bebyggelse finder sted.

7.7 Favrskov Kommune sikrer en hensigtsmæssig vedligeholdelse af usolgte byggegrunde indenfor udstykningsområdet.

**8. Grundejerforening**

8.1 Der skal oprettes en grundejerforening jf. lokalplanen, når Favrskov Kommune forlanger det. Favrskov Kommune er ikke forpligtet til at deltage i grundejerforeningen, og til at betale grundejerforeningskontingent, for så vidt angår endnu ikke solgte grunde.

8.2 Grundejerforeningen skal, når området er færdigetableret, varetage drift og vedligeholdelse af området. Grundejerforeningen er uanset om veje og friarealer overdrages ved skøde eller andre måder forpligtet til at varetage vedligeholdelsen af de i lokalplanen nævnte veje, stier og fælles anlæg m.v.

Overskrifterne til de enkelte vilkår i denne købsaftale tilsigter ikke at have retsskabende virkning, og i tilfælde af en eventuel tvist skal indholdet i vilkårene lægges til grund. Ved underskrift på købsaftalen tiltrædes foranstående købsaftale i alle dens ord og punkter.

Som sælger:

Favrskov Kommune, Hinnerup, dato\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lars Storgaard Jan Kallestrup

Borgmester Kommunaldirektør

Som køber:

Dato\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Navn, evt. cpr.nr./cvr.nr. Navn, evt. cpr.nr./cvr.nr.

**Oplysning om fortrydelsesret**

Undertegnede

X

der samtidig hermed over for Favrskov Kommune har afgivet tilbud på køb af matr.nr. 65aa, Hammel By, Hammel, beliggende Kornmarken 49, 8450 Hammel bekræfter herved, at jeg er gjort bekendt med reglerne i kapitel 2 i lov nr. 391 af 14. juni 1995 om forbrugerbeskyttelse ved erhvervelse af fast ejendom m.v. og i bekendtgørelse nr. 950 af 8. december 1995 om oplysninger om fortrydelsesret ved erhvervelse af fast ejendom m.v., hvorefter jeg kan træde tilbage fra (fortryde) en aftale om køb af fast ejendom, hvis de betingelser, der fremgår nedenfor, er opfyldt.

**Generelle betingelser**

Fortrydelsesfristen

Hvis køber vil fortryde sit køb, skal han/hun give sælgeren eller dennes repræsentant skriftlig underretning herom inden 6 hverdage. Fristen beregnes fra den dag, aftalen indgås, uanset om aftalen er betinget af et eller flere forhold. Ved beregningen af fristen medregnes ikke lørdage, søndage, helligdage og grundlovsdag. Hvis aftalen indgås ved, at køber accepterer et salgstilbud fra sælger, regnes fristen dog fra den dag, hvor køber er blevet bekendt med sælgers tilbud. Købers underretning om fortrydelse af køber skal være kommet frem til sælgeren eller dennes repræsentant inden fristens udløb.

Betaling af godtgørelse til sælgeren

Køber skal endvidere betale et beløb (godtgørelse) på 1% af den aftalte (nominelle) købesum til sælger. Dette beløb skal være betalt inden udløbet af 6-dages fristen. Hvis købsaftalen er indgået eller formidlet for sælger af en rådgiver, kan denne modtage beløbet på sælgers vegne. Beløbet skal dog ikke betales, hvis sælger har opført ejendommen med salg for øje, eller hvis sælger har soglt ejendommen som led i sit hovederhverv.

**Andre betingelser**

Køber har taget ejendommen i brug

Hvis køber har taget ejendommen i brug, f.eks. ved at flytte ind eller lade håndværkere udføre arbejde på ejendommen, skal køber inden 6-dages fristens udløb stille ejendommen til sælgerens disposition. Hvis køber har foretaget fysiske indgreb, f.eks. håndværksmæssige ændringer, eller andre forandringer på ejendommen, skal køber inden 6-dages fristens udløb tilbageføre ejendommen til væsentlig samme stand som før indgrebet eller forandringen. Hvis køber eller andre, der har haft adgang til ejendommen i købers interesse, har beskadiget eller forringet ejendommen på anden måde, skal køber inden 6-dages fristens udløb udbedre forholdet, medmindre beskadigelsen eller forringelsen er hændelig.

Købsaftalen er blevet tinglyst.

Hvis købsaftalen er blevet tinglyst, skal køber inden 6-dages fristens udløb sørge for, at aftalen kan aflyses igen. Hvis køber har anmeldt skødet til tinglysning, skal køber således fremsende begæring til tinglysningskontoret om at få aftalen aflyst. Hvis det er sælger, som har sørget for tinglysning af skødet, skal køber foretage det fornødne til aflysning af aftalen, f.eks. kvittere skødet til aflysning.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sted og dato

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Køber Køber